Það verður England sem mætir Ítalíu í úrslitaleik Evrópumótsins í knattspyrnu. Liðið hafði betur gegn Dönum í undanúrslitaleiknum á Wembley í gærkvöld og getur mögulega nælt sér í fyrsta Evrópumeistaratitil sinn á sunnudag.
Danir brutu ísinn á þrítugustu mínútu með marki Mikkel Daamsgaard beint úr aukaspyrnu. Kasper Schmeichel varði nokkrum sinnum vel í marki Dana en gat ekki komið í veg fyrir að Simon Kjær skoraði sjálfsmark á 39. mínútu. Á 75. mínútu vildu Englendingar fá víti. Dómari leiksins var ekki sammála og undir það tók myndbandsdómari. 1-1 var því staðan eftir venjulegan leiktíma og framlengja þurfti.
Vítaspyrnuguðirnir voru með Englendingum í liði á 105. mínútu þegar Raheem Sterling fékk ódýrt víti. Schmeichel hélt áfram uppteknum hætti og varði spyrnu Harry Kane en náði hins vegar ekki að halda í boltann sem skoppaði aftur út í teig hvar Kane náði til hans og kom í netið. Niðurstaðan 2-1 sigur Englendinga og karlaliðið komið úrslitaleikinn á EM, í fyrsta skipti í sögunni.
Valsmenn mættu króatíumeisturum Dinamo Zagreb í fyrstu umferð undankeppni Meistaradeildar Evrópu í gærkvöld. Valsmenn lentu undir strax á áttundu mínútu þegar Arijan Ademi skoraði mark eftir hornspyrnu. Á 39. Mínútu fengu þeir svo dæmda á sig vítaspyrnu sem króatarnir skoraði úr og staðan 2-0 í hálfleik. Á 72. Mínútu komst Zagreb í 3-0 en þá tóku við fjörugar mínútur hjá Valsmönnum.
Christian Köhler fékk dæmda á sig vítaspyrnu á 81. mínútu en Hannes Þór Halldórsson varði frá Ademi. Stuttu síðar voru það svo Valsmenn sem fengu vítaspyrnu. Danijel Zagorac varði skotið sem Kristinn Freyr Sigurðsson tók en Kristinn náði frákastinu og skallaði boltann í netið. Mínútu síðar skoraði Andri Adolphsson svo annað mark fyrir Valsmenn eftir furðuleg mistök í vörn Zagreb. Lokatölur 3-2 og von Valsmanna enn á lífi fyrir seinni leik liðanna á þriðjudag.
Þrjú íslensk lið verða svo í eldlínunni í dag í 1. umferð nýrrar Sambandsdeildar UEFA. Stjarnan mætir írska liðinu Bohemians í Garðabæ, FH fær annað írskt lið í heimsókn, Sligo Rovers, og Breiðablik mætir liði Racing í Lúxemborg.
Og Spænski knattspyrnumaðurinn Sergio Ramos hefur skrifað undir tveggja ára samning við franska stórliðið Paris Saint-Germain. Þetta staðfesti liðið á samfélagsmiðlum sínum í morgun. Ramos hefur spilað með spænska liðinu Real Madrid í 16 ár en fyrr í sumar var tilkynnt að samningur hans við liðið yrði ekki framlengdur.